Folketing
2002-05-21

Hr. Poul Nyrup Rasmussen taler om visioner og om, hvem der har dem, og hvem der ikke har dem. Jeg sad og kom til at tænke på, at et af de store problemer, man har i EU i dag, er jo et demokratisk underskud, at befolkningerne overhovedet ikke kan følge med og muligvis ikke ønsker at deltage i det samarbejde, vi har. Men i en lang række af landene holder man ikke folkeafstemninger, og mit spørgsmål til hr. Poul Nyrup Rasmussen skal derfor være: Har man en vision om, hvordan det undgås, at det demokratiske underskud vokser i forbindelse med optagelsen? Hvordan sikres det, at befolkningerne i de lande, der optages, reelt også ønsker optagelse, og at det ikke alene er politikere? Hvordan sikres det, at befolkningerne og selvfølgelig i særdeleshed også politikerne ikke føler sig presset ind i et samarbejde, ind i et EU-medlemskab, som befolkningen i det pågældende land måske egentlig slet ikke ønsker, hvis der ikke holdes folkeafstemninger? Hvordan sikrer vi, at den vision kommer frem, så det ikke bliver sådan, at det demokratiske underskud bliver forøget i forbindelse med optagelsen i stedet for det modsatte?